Turcia găzduiește în prezent 2 928 975 de refugiați proveniți din Siria cărora le acordă un statut de protecție temporară la nivel de grup. Acest statut le oferă acces la servicii publice, precum educație și asistență medicală. Începând din 15 ianuarie 2016, acesta le asigură, de asemenea, accesul la piața forței de muncă. Până la 20 februarie, 15 cereri pentru obținerea unui permis de muncă au fost adresate autorităților din Turcia de către refugiați sirieni. La 15 februarie, 273 519 sirieni erau găzduiți în tabere de refugiați unde li se oferă sprijin sub diverse forme.

În perioada 1-15 februarie, paza de coastă, poliția și jandarmeria din Turcia au efectuat 10 operațiuni comune specifice care vizau arestarea migranților neregulamentari, a persoanelor care introduc ilegal migranți și prevenirea plecărilor neregulamentare. Acest lucru a dus la arestarea a 97 de migranți neregulamentari și a 308 persoane care introduc ilegal migranți (dintre care 11 la frontierele maritime și 297 la frontierele terestre). În plus, în perioada 16-29 februarie, organismele de aplicare a legii din Turcia au reținut 391 de persoane care introduc ilegal migranți.

În cadrul unei reuniuni din decembrie 2015, jandarmeria a hotărât să își intensifice activitățile de patrulare la frontierele de est, de sud-est și de vest ale țării. În acest context, șase provincii situate la frontierele de est și de sud-est, precum și opt provincii situate la frontierele de vest au fost identificate drept locuri principale pentru desfășurarea unor activitățile de patrulare consolidate.

Începând din 14 ianuarie 2016, paza de coastă turcă a dobândit acces la sistemul de înregistrare a navelor înființat de Ministerul Transporturilor unde sunt înregistrate toate procedurile de achiziție, vânzare și anulare privind navele. În plus, Turcia depune eforturi pentru a avea acces la baza de date a Interpol privind navele străine furate.

Turcia a ratificat acordul tripartit încheiat cu Grecia și Bulgaria. Acordul va intra în vigoare în ziua următoare datei publicării lui în Jurnalul Oficial al Turciei.

Turcia a realizat progrese semnificative în ceea ce privește punerea în aplicare a obligațiilor de readmisie Turcia-Grecia. La 24 și 25 februarie, o delegație elenă și o delegație turcă s-au reunit la Ankara pentru a trata un număr de 864 de cereri de readmisie nesoluționate. La 26 februarie, Turcia a aprobat 859 de cereri. Grecia încă avea în detenție 308 migranți neregulamentari, iar la 1 și 2 martie a fost lansat un transfer imediat cu autobuzul al persoanelor returnate. În plus, Turcia și Grecia au înregistrat progrese în cadrul discuțiile lor privind stabilirea unor proceduri de readmisie mai eficace, inclusiv privind detașarea unor ofițeri de legătură turci în cadrul a cinci centre critice (începând cu Lesbos) pentru a facilita reîntoarcerea migranților economici. Grecia și Turcia au convenit, de asemenea, ca de două ori pe săptămână să organizeze o videoconferința în vederea schimbului de informații și a îmbunătățirii în continuare a cooperării operaționale. În plus, acestea au convenit să consolideze cooperarea operațională în ceea ce privește returnările cu sprijinul UE și al Frontex, inclusiv organizarea de zboruri comune de returnare. În plus, Ministerul Afacerilor Externe și Ministerul de Interne continuă consultările cu privire la propunerea Greciei de a mări numărul de centre din Turcia pentru readmisia migranților neregulamentari pe lângă centrele existente în Dikili (de pe coasta Mării Egee, provincia İzmir) și Ipsala (la frontiera terestră dintre Turcia și Grecia).

La 5 februarie, Turcia și-a revizuit politica în materie de vize pentru cetățenii irakieni. În conformitate cu noile reglementări, începând cu data de 10 februarie nu mai este posibilă obținerea de vize la frontieră pentru cetățenii irakieni. Pentru a intra în Turcia, cetățenii irakieni trebuie să se adreseze misiunilor diplomatice ale Turciei din străinătate sau să solicite o viză electronică. În plus, începând din 5 februarie, procedura privind vizele electronice s-a restrâns și, în prezent, este deschisă numai titularilor de vize/permise de ședere valabile Schengen sau emise de SUA, Regatul Unit sau Irlanda.

Turcia a propus negocierea de acorduri bilaterale de readmisie cu 14 țări, inclusiv cu cele care constituie o sursă de migrație neregulamentară către UE prin Turcia. De asemenea, Turcia a inițiat acțiuni pregătitoare pentru a stabili dacă resortisanții din 18 țări care sunt considerate a fi o potențială sursă de migrație neregulamentară ar trebui să dețină o viză de tranzit aeroportuar la trecerea prin zona de tranzit internațional în Turcia.

La 8 februarie și ținând seama de intrarea în vigoare deplină a Acordului de readmisie dintre UE și Turcia la 1 iunie, autoritățile turce au efectuat o vizită de studiu în Georgia pentru a vedea modul în care funcționează sistemul electronic național de readmisie din această țară. În prezent, Turcia evaluează sistemul și va lua decizii în următoarele săptămâni.

Turcia a convenit cu Europol, pe baza proiectului de acord de legătură, detașarea în cadrul Europol a unui ofițer de poliție de legătură turc. Acest proiect trebuie să fie semnat de urgență.

Parlamentul Turciei a început să dezbată un proiect de lege privind protecția datelor cu caracter personal; a adoptat deja câteva articole. Cu toate acestea, persistă unele neconcordanțe între proiectul de lege și standardele europene, în special în ceea ce privește independența autorității pentru protecția datelor și excluderea autorităților de aplicare a legii și a activităților serviciilor de informații din domeniul de aplicare a legii. Adoptarea unei legislații privind protecția datelor care să fie compatibilă cu standardele europene are o importanță crucială, deoarece ar permite Turciei să coopereze mai strâns cu Europol, Eurojust și cu autoritățile de aplicare a legii din statele membre.

La 26 februarie, Direcția Generală pentru Gestionarea Migrației a organizat cea de a doua reuniune cu ofițerii de legătură în domeniul imigrației din statele membre ale UE detașați în Turcia, cu scopul de a consolida cooperarea în domeniul migrației.

Partea 3:

Punerea în aplicare a angajamentelor asumate de UE în cadrul planului comun de acțiune UE-Turcia

În urma acordului politic la care au ajuns statele membre la 3 februarie cu privire la sursele de finanțare și modalitățile de funcționare ale Instrumentului pentru refugiații din Turcia (denumit în continuare „instrumentul”), prima reuniune a Comitetului director a fost convocată la 17 februarie. Comitetul a decis să înceapă să acorde asistență cât mai repede posibil, având ca obiectiv principal abordarea nevoilor umanitare ale populației de refugiați din Turcia, precum și accesul la educație al copiilor sirieni. În prezent, aproximativ 400 000 de copii sirieni nu pot merge la școală. Acesta este un factor de împingere important, care pune în pericol nu numai bunăstarea lor imediată, ci și șansele acestora de a-și construi un viitor.

Acționând rapid în urma acestei decizii a Comitetului director, Comisia a alocat o sumă inițială de 90 de milioane de euro din bugetul UE destinat asistenței umanitare, care urmează să fie pusă în aplicare de mai multe organizații umanitare partenere acreditate. Alocarea este în prezent în curs de contractare în scopul extinderii rapide a acordării de asistență umanitară, incluzând alimente, produse nealimentare, asistență medicală, apă și instalații sanitare, precum și protecție în Turcia. De asemenea, UE pregătește prima măsură din cadrul instrumentului pentru a permite accesul la educație formală al unui număr suplimentar de peste 110 000 de copii sirieni de vârstă școlară care trăiesc în afara taberelor din Turcia. Acest lucru ar trebui să se concretizeze în zilele următoare. În acest sens, săptămâna viitoare, ca răspuns la criza siriană, va fi adoptat un transfer de 55 de milioane de euro din fondul instrumentului în fondul fiduciar al UE.

În plus, UE a fost de acord să finanțeze un proiect în valoare de 20 de milioane de euro în cadrul Instrumentului care contribuie la stabilitate și pace menit să consolideze capacitatea de supraveghere și de patrulare a pazei de coastă turce.

Evaluarea necesităților pentru refugiații sirieni din Turcia, pe care Comisia o efectuează împreună cu autoritățile din Turcia, este în curs de desfășurare, iar o primă imagine de ansamblu este așteptată până la jumătatea lunii martie, în timp ce finalizarea studiului este prevăzută pentru sfârșitul lunii aprilie, cu condiția ca Turcia să își pună la dispoziție contribuția în zilele următoarele. Evaluarea necesităților va contribui la identificarea proiectelor care urmează să fie finanțate prin intermediul instrumentului. Între timp, Comisia a identificat deja educația și îmbunătățirea capacității de inserție profesională a refugiaților sirieni ca domenii prioritare pentru acordarea de sprijin imediat. Estimarea provizorie actuală este că nevoile umanitare ar putea absorbi o treime din asistența acordată, în timp ce restul de două treimi ar putea sprijini accesul la educație (prioritate majoră), infrastructurile locale și crearea de locuri de muncă.

În perioada de raportare, UE a purtat discuții cu Turcia pentru a: